മൂടിവെയ്ക്കപ്പെട്ട മോഹങ്ങളുടെ കഥയാണ് " ലിപ്സ്റ്റിക് അണ്ടർ മൈ " ബുർഖ ' . നാല് സ്ത്രീകളുടെ വ്യത്യസ്തമായ സ്വാതന്ത്ര്യാന്വേഷണങ്ങളാണ് സിനിമ പറയുന്നത് . ഷിറിനും , ലീലയും , ഉഷയും , രഹാനയും തങ്ങളുടെ ഇഷ്ടങ്ങളിലേക്ക് സ്വന്തമായ മാർഗ്ഗങ്ങളിലൂടെ ചരിക്കുന്ന തികച്ചും ഒരു സ്ത്രീപക്ഷ സിനിമ . ഇക്കണ്ട കാലം നാം കണ്ട സിനിമകളിൽ , വരച്ചിട്ട വഴിയിലൂടെ സഞ്ചരിക്കുന്ന പെണ്ണുങ്ങളെ കണ്ടു പഠിച്ച നമുക്ക് ഇത് വേറിട്ടൊരു കാഴ്ചയാകും . മതഗ്രന്ഥങ്ങൾക്കുള്ളിൽ ആരും കാണാതെ ഒളിപ്പിച്ചു വെച്ച് അവർ വായിക്കുന്ന ' കൊച്ചുപുസ്തക ' ത്തിൽ അടക്കി വെയ്ക്കപെടുന്ന ലൈംഗികത - മതത്തിനും വിശുദ്ധിക്കുമുള്ളിൽ സമൂഹം പൊതിഞ്ഞു കെട്ടിവെച്ച വികാരങ്ങൾ വരച്ചിടുന്നു സംവിധായിക . ആകസ്മികമായി നീന്തൽ പഠിക്കാനുള്ള മോഹം ജനിക്കുന്ന മധ്യവയസ് പിന്നിട്ട ആ സ്ത്രീ അതിനുവേണ്ടി നടത്തുന്ന ചെറിയ യാത്രകൾക്ക് , തന്നേക്കാൾ ഇളയവരോട് , തന്നെ അനുസരിച്ചും ബഹുമാനിച്ചും ജീവിക്കുന്നവരോട് കള്ളം പറയേണ്ടി വരുന്നു . സാമ്പത്തിക സ്വാതന്ത്ര്യവും അഭിപ്രായ സ്വാതന്ത്ര്യവുമുള്ള സ്ത്രീയായിട്ടു പോലും തന്റെ സ്വപ്നങ്ങളിലേക്ക് പറക്കാൻ ഒരു നീന്തൽ കുപ്പായം വാങ്ങാൻ വരെ നുണകൾക്ക് മേൽ നുണകൾ പറയേണ്ടതായിട്ടുണ്ട് . അടക്കിയും ഒതുക്കിയും ഇട്ടിരുന്ന വികാരങ്ങൾ ഒരു ഘട്ടത്തിൽ അവരെ വീർപ്പുമുട്ടിക്കുകയും തന്നേക്കാൾ വളരെ പ്രായം കുറഞ്ഞ നീന്തൽപരിശീലകനിൽ അവർ അനുരക്തയാവുകയും ചെയ്യുന്നു . പ കൽ അണിയുന്ന മാന്യതയുടെയും ഗൌരവത്തിന്റെയും കുപ്പായം ഇരുട്ടിൽ , കുളിമുറിയിൽ അഴിച്ചു കളഞ്ഞവർ മറ്റൊരാളാകുന്നു . ആശങ്കകളില്ലാതെ കാമുകിയാവുന്നു . പിടിക്കപ്പെടുമ്പോൾ നിസ്സഹായതയോടെ തനിക്ക് അധികാരപ്പെട്ടിടത്തു നിന്ന് നിഷ്കാസിതയാകുന്നു . അമ്മയ്ക്കൊപ്പം ജീവിക്കുന്ന , ഇഷ്ടമുള്ള പണിയെടുത്തു സ്വന്തം കാലിൽ നിൽക്കുന്ന അവൾക്ക് ശ്വാസം മുട്ടിക്കുന്ന ഭോപ്പാലിന് പുറത്തുപോകണം . അതിന് കാമുകനെ കൂട്ടുപിടിക്കുന്ന അവളുടെ ശരികൾ നമുക്ക് മനസിലായെന്ന് വരില്ല . കാമുകനെ തിരിച്ചുപിടിക്കാൻ വിവാഹം ഉറപ്പിച്ച പുരുഷനെ , കാമുകനു മുൻപിൽ വെച്ച് സധൈര്യം ചുംബിക്കുന്ന പെണ്ണ് . ഇഷ്ടമുള്ളവന്റെ ഒപ്പം കിടക്കപങ്കിടാൻ അവൾക്ക് വിവാഹം അനിവാര്യമല്ല . ഒരുഘട്ടത്തിൽ കാമുകൻ പിന്മാറിയപ്പോൾ തനിക്ക് വന്നുചേർന്ന ജീവിതം ജീവിക്കാൻ തയാറാവുകയും ഒടുവിൽ കൈവിട്ടു പോവുകയും ചെയ്യുന്നു . അവൾക്ക് വിവാഹത്തോടെ തന്റെ തൊഴിൽ ഉപേക്ഷിക്കേണ്ടി വരും എന്ന ഭീതിയാണ് . സ്വന്തം വീട്ടിൽ പെണ്ണ് രണ്ടാംകിട പൌരനാണ് എന്ന് ഈ സിനിമ അവളിലൂടെ ഓർമ്മപ്പെടുത്തുന്നു . വാക്ചാതുരിയും മികവുമുള്ള ഒരു സെയിൽസ് ഗേൾ ആണ് അവൾ . ഭർത്താവ് അറിയാതെ ജോലിക്ക് പോകേണ്ടി വരുന്ന പെണ്ണ് . അന്യസ്ത്രീയുടെ മുൻപിൽ സ്നേഹത്തോടെയും പ്രേമത്തോടെയും പെരുമാറുന്ന ഭർത്താവ് , തന്നോട് കിടപ്പറയിൽ അതിക്രൂരമായി പെരുമാറുന്നതോർത്ത് അവൾ നീറുന്നുണ്ട് . നിരന്തരം പീഡനങ്ങൾക്കും അബോർഷനുകൾക്കും വിധേയയായ അവളുടെ സ്വപ്നം അവളുടെ ജോലിയാണ് . തനിക്ക് ലഭിക്കാൻ പോകുന്ന പ്രമോഷൻ ഭർത്താവിനോട് അനുവാദം ചോദിച്ച ശേഷമേ സാധ്യമാകൂ എന്ന ഉത്തമബോധ്യം അവൾക്കുണ്ട് . ഒരു ബുർഖ കൊണ്ട് അവൾ തന്റെ ജോലിയും സ്വപ്നങ്ങളും , ഭർത്താവിന്റെ അപഥസഞ്ചാരങ്ങളും അവളും മൂടി വെയ്ക്കുന്നു . ജോലിയ്ക്ക് പോകുന്ന ഭാര്യക്ക് ജോലിയില്ലാത്ത , വരുമാനമില്ലാത്ത ഭർത്താവ് നൽകുന്ന ശിക്ഷ , വായ മൂടിക്കെട്ടി കൈകൾ ബന്ധിച്ചു വേദന നിറഞ്ഞ ഒരു ബന്ധപ്പെടലാണ് . തീവ്രമായി പൊള്ളിച്ചു കളയും ഈ കഥാപത്രവും .